Sendaviva auzia

Sendaviva auzia Nafarroako Gobernuaren kudeaketari lotutako ustezko ustelkeria eta irregulartasun administratiboen kasua da. Polemika 2022an Arguedasko parkeak jasandako sutearen ondoren hasi zen, berreraikitze lanetarako kontratuak esleitzeko prozesuan izandako ustezko itzalengatik. Nafar Herriaren Batasuna alderdiak salatu zuen María Chiviteren gobernuak kontratuak zatitu zituela lehiaketa publiko irekiak saihesteko.

 Aurrekariak 
2022ko ekainean, sute handi batek Sendaviva parkearen zati handi bat suntsitu zuen. Nafarroako Gobernuak, NICDO enpresa publikoaren bidez (Nafarroako Azpiegitura Kultural, Kirol eta Aisialdikoak), berreraikitze lanak premiaz hastea erabaki zuen parkea lehenbailehen ireki ahal izateko.

 Salaketaren muina 
UPN alderdiak Nafarroako Praktika Onen eta Ustelkeriaren aurkako Bulegoan (OANA) salaketa aurkeztu zuen. Salaketa horren arabera, Gobernuak lan handi bat lau kontratu txikiagotan zatitu zuen. 

Lau kontratu horiek enpresa berari eman zitzaizkion, Adentro Construimos SL izenekoari. Kontratu bakoitzaren zenbatekoa 200.000 eurotik oso gertu zegoen (biren kasuan 199.999 euro eta beste biren kasuan 199.800 euro inguru). Mugatze horren helburua, salaketaren arabera, prozedura ireki eta publikoa saihestea zen, 200.000 eurotik gorako lanek kontrol eta gardentasun handiagoa eskatzen baitute.

 Adentro Construimos SL enpresa 
Polemikaren beste puntu bat enpresa onuradunaren izaera da. UPNk nabarmendu du Adentro Construimos SL enpresak lehenago Nafarroako Alderdi Sozialistaren egoitzetan berritze lanak egin zituela. Honek interes-konfliktu baten susmoa piztu du oposizioko taldeen artean, esleipenak arrazoi politikoengatik egin zirela iradokiz.

 Ikerketa eta ondorioak 
Nafarroako Praktika Onen eta Ustelkeriaren aurkako Bulegoak indicio zantzuak aurkitu ditu eta auzia auzitegietara eraman da. OANAren txostenaren arabera:
 Kontratuek "unitate operatibo edo funtzionala" osatzen zuten, beraz, ez zegoen arrazoi teknikorik horiek zatitzeko.
 NICDOko gerenteak aldi berean balorazioa, proposamena eta esleipena egin zituen, legez onartzen ez den botere metaketa bat gertatuz.
 68.000 euroko gainkostuak aurkitu dira, behar bezala justifikatu gabeko lanengatik.

 Erreakzio politikoak 
Gobernuak akusazio guztiak ukatu ditu. PSNren arabera, kudeaketa eraginkorra izan zen eta sutearen osteko urgentzia egoerak justifikatzen ditu prozedura azkarrak. UPNri "estrategia trumpista" erabiltzea leporatu diote.

Oposizioak dimisioak eskatu ditu eta Chiviteri "lagun-enpresei" mesede egitea egotzi dio.

Gaur egun, Iruñeko instrukzio epaitegi bat kasua ikertzen ari da delitu zantzuak dauden ala ez argitzeko.

 Erreferentziak 

 Kanpo estekak 

Kategoria:Nafarroako politika
Kategoria:Ustelkeria Euskal Herrian